钦定古今图书集成/明伦汇编/氏族典/第553卷 > 《廖用贤尚友录》 > 公孙述
## 钦定古今图书集成/明伦汇编/氏族典/第553卷 > 《廖用贤尚友录》 > 公孙述

按《后汉书公孙述传》，“述字子阳，扶风茂陵人也。父仁，
为河南都尉，述补清水长。太守以其能使兼摄五县，
政事修理，奸盗不发，郡中谓有鬼神。王莽天凤中，为导江卒正，居临邛。南阳人宗成入略汉中，述于是使
人诈称汉使者，假述辅汉将军、蜀郡太守，兼益州牧
印绶，乃选精兵千馀人西击成等。比至成都，众数千”
人，遂攻成，大破之。于是自立为蜀王，都成都。建武元
年四月，自立为天子，号成家，建元曰“龙兴”，尽有益州
之地。述性苛细，察于小事，敢诛杀而不见大体，好改
易郡县官名。然少为郎，习汉家制度。又立其两子为
王，食犍为、广汉各数县，因据荆门。十一年，征南大将
军岑彭攻之，城邑皆降。十二年，述弟恢及子婿史兴
并为大司马吴汉、辅威将军臧宫所破，战死。自是将
帅恐惧，日夜离叛。九月，吴汉又破斩其大司徒谢丰、
执金吾袁吉，汉兵遂守成都。述乃自将数万人攻汉，
使延岑拒宫，大战。汉令壮士突之，述兵大乱，被刺，洞
胸堕马，左右舆入城，述以兵属延岑，其夜死。明旦，岑
降，吴汉乃夷述妻子，“尽灭公孙氏。”